CELEX: 32013D0291
Language: sk
Date: 2013-06-14 00:00:00
Title: 2013/291/EÚ: Vykonávacie rozhodnutie Komisie zo 14. júna 2013 , ktorým sa ustanovujú prechodné opatrenia pre určité výrobky živočíšneho pôvodu, na ktoré sa vzťahuje nariadenie Európskeho parlamentu a Rady (ES) č. 853/2004, dovezené do Chorvátska z tretích krajín pred 1. júlom 2013 [oznámené pod číslom C(2013) 3475]  Text s významom pre EHP

18.6.2013   
            
            
               SK
            
            
               Úradný vestník Európskej únie
            
            
               L 164/25
            
         VYKONÁVACIE ROZHODNUTIE KOMISIE
   zo 14. júna 2013,
   ktorým sa ustanovujú prechodné opatrenia pre určité výrobky živočíšneho pôvodu, na ktoré sa vzťahuje nariadenie Európskeho parlamentu a Rady (ES) č. 853/2004, dovezené do Chorvátska z tretích krajín pred 1. júlom 2013
   [oznámené pod číslom C(2013) 3475]
   (Text s významom pre EHP)
   (2013/291/EÚ)
   EURÓPSKA KOMISIA,
   so zreteľom na Zmluvu o pristúpení Chorvátska, a najmä na jej článok 3 ods. 4,
   so zreteľom na Akt o pristúpení Chorvátska, a najmä na jeho článok 42,
   keďže:
   
               (1)
            
            
               Chorvátsko sa má stať 1. júla 2013 členom Únie. Na výrobky živočíšneho pôvodu sa budú vzťahovať požiadavky nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1). Určité výrobky živočíšneho pôvodu dovezené do Chorvátska pred uvedeným dátumom však nie sú v súlade s príslušnými pravidlami stanovenými v uvedenom nariadení.
            
         
               (2)
            
            
               Niektoré z týchto výrobkov boli prepustené do voľného obehu v Chorvátsku, zatiaľ čo iné ešte do tohto colného režimu prepustené neboli a sú ešte pod colným dohľadom.
            
         
               (3)
            
            
               S cieľom uľahčiť prechod zo súčasného režimu uplatňovaného v Chorvátsku na režim, ktorý vyplynie z uplatňovania právnych predpisov Únie, je vhodné prijať prechodné opatrenia pre obchodovanie s týmito výrobkami.
            
         
               (4)
            
            
               Uvedené výrobky by sa mali uvádzať na domáci trh v Chorvátsku len za vhodných podmienok. Konkrétne, vzhľadom na to, že súčasný systém vysledovateľnosti nie je dostatočný, nemali by sa tieto nevyhovujúce výrobky spracúvať v zariadeniach, ktoré sú oprávnené zasielať svoje výrobky do iných členských štátov.
            
         
               (5)
            
            
               Výrobky, ktoré nespĺňajú požiadavky nariadenia (ES) č. 853/2004, by sa nemali dovážať do iných členských štátov. Aby sa zabezpečilo, že dotknuté výrobky nie sú predmetom obchodu v rámci Únie, členské štáty by mali vykonať vhodné kontroly v súlade so smernicou rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (2).
            
         
               (6)
            
            
               Vývoz takýchto výrobkov do tretích krajín by mal byť v súlade s príslušnými dojednaniami a riadiť sa nariadením Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (3).
            
         
               (7)
            
            
               Výrobky, ktoré ešte neboli prepustené do voľného obehu ani uvedené na trh v Chorvátsku alebo vyvezené a ktoré zostávajú v skladoch pod colným dohľadom, by sa mali po uplynutí jedného roka od pristúpenia zlikvidovať.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Rozsah pôsobnosti
   Toto rozhodnutie sa vzťahuje na výrobky živočíšneho pôvodu, ktoré spĺňajú tieto podmienky:
   
               a)
            
            
               patria do rozsahu pôsobnosti nariadenia (ES) č. 853/2004;
            
         
               b)
            
            
               nespĺňajú požiadavky nariadenia (ES) č. 853/2004;
            
         
               c)
            
            
               boli dovezené do Chorvátska z tretích krajín pred 1. júlom 2013.
            
         Článok 2
   Výrobky živočíšneho pôvodu prepustené do voľného obehu v Chorvátsku pred 1. júlom 2013
   Výrobky uvedené v článku 1, ktoré boli prepustené do voľného obehu v Chorvátsku pred 1. júlom 2013, sa môžu aj naďalej uvádzať na trh na území Chorvátska počas obdobia jedného roka od uvedeného dátumu za predpokladu, že spĺňajú tieto požiadavky:
   
               a)
            
            
               nesmú sa spracúvať v zariadeniach, ktoré sú oprávnené vyvážať svoje výrobky do iných členských štátov;
            
         
               b)
            
            
               musia byť označené vnútroštátnym označením podľa chorvátskych vnútroštátnych predpisov platných v deň prepustenia do voľného obehu, ktoré sa odlišuje od zdravotného označenia podľa kapitoly III oddielu I prílohy I k nariadeniu Európskeho parlamentu a Rady (ES) č. 854/2004 (4) alebo od identifikačnej značky podľa oddielu I prílohy II k nariadeniu (ES) č. 853/2004.
            
         Článok 3
   Výrobky živočíšneho pôvodu, ktoré boli dovezené do Chorvátska, ale neboli pred 1. júlom 2013 prepustené do voľného obehu
   Výrobky uvedené v článku 1, ktoré boli dovezené do Chorvátska pred 1. júlom 2013, ale neboli pred uvedeným dátumom prepustené do voľného obehu, sa môžu prepustiť do voľného obehu v Chorvátsku a uviesť na trh na území Chorvátska len do 30. júna 2014 za predpokladu, že spĺňajú požiadavky stanovené v článku 2.
   Článok 4
   Zákaz zasielania výrobkov živočíšneho pôvodu z Chorvátska do iných členských štátov
   1.   Výrobky uvedené v článku 1 sa nesmú z Chorvátska zasielať do iných členských štátov.
   2.   Členské štáty v súlade so smernicou Rady 89/662/EHS, a najmä jej článkom 3, zabezpečia, aby sa s výrobkami uvedenými v článku 1 neobchodovalo medzi členskými štátmi.
   Článok 5
   Vývoz do tretích krajín
   Výrobky uvedené v článku 1 sa môžu počas prechodného obdobia trvajúceho do 1. júla 2014 aj naďalej vyvážať z Chorvátska do tretích krajín za predpokladu, že sú splnené tieto podmienky:
   
               a)
            
            
               vývoz sa musí uskutočňovať v súlade s článkom 12 nariadenia (ES) č. 178/2002;
            
         
               b)
            
            
               každá zásielka musí pod dohľadom príslušného orgánu priamo opustiť územie Chorvátska bez toho, aby sa prevážala cez územie iného členského štátu;
            
         
               c)
            
            
               každá zásielka sa musí prevážať dopravným prostriedkom, ktorý zapečatí príslušný orgán a tieto colné uzávery sa musia na mieste výstupu z Chorvátska skontrolovať.
            
         Článok 6
   Likvidácia zásielok, ktoré sa k 1. júlu 2014 nachádzajú pod colným dohľadom
   Zásielky výrobkov uvedených v článku 1, ktoré sú k 1. júlu 2014 stále pod colným dohľadom, sa zlikvidujú pod dohľadom príslušného orgánu.
   Všetky náklady, ktoré vzniknú v súvislosti so zničením uvedených zásielok, znáša majiteľ zásielky.
   Článok 7
   Uplatňovanie
   Toto rozhodnutie sa uplatňuje s výhradou nadobudnutia platnosti Zmluvy o pristúpení Chorvátska a od dátumu nadobudnutia platnosti tejto zmluvy.
   Článok 8
   Adresáti
   Toto rozhodnutie je určené členským štátom.
   
      V Bruseli 14. júna 2013
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. EÚ L 139, 30.4.2004, s. 55.
   
      (2)  Ú. v. ES L 395, 30.12.1989, s. 13.
   
      (3)  Ú. v. ES L 31, 1.2.2002, s. 1.
   
      (4)  Ú. v. EÚ L 139, 30.4.2004, s. 206.